LT Europos Sąjungos oficialusis leidinys C 204/20

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

(2007/C 204/15)

Šis paskelbimas suteikia teisę užprotestuoti paraišką pagal Tarybos reglamento (EB) Nr. 510/2006 (1) 7 straipsnį. Užprotestavimas turi būti pateiktas Komisijai per šešis mėnesius nuo šio paskelbimo.

SANTRAUKA

TARYBOS REGLAMENTAS (EB) Nr. 510/2006

„CASATELLA TREVIGIANA“

EB Nr.: IT/PDO/005/0348/02.06.2004

SKVN ( X ) SGN ( )

Šioje santraukoje informacijos tikslais pateikiami pagrindiniai produkto specifikacijos elementai.

1. Kompetentinga valstybės narės įstaiga:

Pavadinimas: Ministero delle Politiche agricole, alimentari e forestali Adresas: Via XX Settembre n. 20 I-00187 Roma Telefonas: (39) 06 481 99 68 Fax (39) 06 42 01 31 26 El. paštas: qualita@politicheagricole.it

2. Grupė:

Pavadinimas: Consorzio per la tutela del formaggio Casatella Trevigiana Adresas: V.le Sante Biasuzzi, 20 I-31038 Paese (TV) Telefonas: (39) 0422 95 14 80 Fax (39) 0422 95 14 80 El. paštas: info@casatella.it Sudėtis: Gamintojai ir (arba) perdirbėjai ( X ) Kiti ( )

3. Produkto rūšis:

1.3 klasė — sūris.

4. Specifikacija:

(Reglamento (EB) Nr. 510/2006 4 straipsnio 2 dalyje pateiktų reikalavimų santrauka).

4.1. Pavadinimas: „Casatella Trevigiana“

4.2. Apibūdinimas: Vartotojui pateikiamas minkštasis, pagamintas tik iš natūralaus Frisona, Pezzata Rossa ir Bruna veislių karvių pieno, sūris pasižymi tokiomis oraganoleptinėmis savybėmis: minkštas, tirštokas, tirpstantis burnoje, gali turėti nežymių mažyčių akučių; spalva — nuo pieno baltumo iki baltai kreminės. Sūrio minkštimo konsistencija yra tokia, kad SKVN „Casatella Trevigiana“ nepriskiriamas „tepių“ ar ypač riebių sūrių kategorijai.

Sūris neturi plutos arba ji yra vos pastebima; tradiciškai būna cilindro formos.

Jaučiamas lengvas, šviežias pieno kvapas.

Skonis yra saldus, būdingas pienui, šiek tiek rūgštokas.

Cheminės savybės

— : Drėgmės kiekis : 53–60 % — : Riebumas : 18–25 % — : Baltymai : > 12 %

Fizinės savybės

— : Forma : cilindro — : Svoris : didelės formos — 1,8–2,2 kg mažos formos — 0,25–0,70 kg — : Skersmuo : didelės formos — 18–22 cm mažos formos — 8–12 cm — : Aukštis : didelės formos — 5–8 cm mažos formos — 4–6 cm

4.3. Geografinė vietovė: SKVN „Casatella Trevigiana“ gamybai turi būti naudojamas Treviso provincijos geografinėje vietovėje įsikūrusių ūkių pienas; sūriai turi būti gaminami, brandinami ir fasuojami toje pačioje vietovėje.

4.4. Kilmės įrodymas: Visi gamybos proceso etapai turi būti kontroliuojami, kiekvienu atveju registruojant duomenis apie įvežamus ir išvežamus produktus. Taip į specialius kontrolės institucijos sąrašus registruojant gyvulių augintojus, sūrines ir fasuotojus bei pranešant pagamintą kiekį, yra užtikrinamas produkto atsekamumas. Visus fizinius ir juridinius asmenis, įrašytus į minėtus sąrašus, kontrolės institucijos tikrina pagal produkto specifikacijoje ir su ja susijusiame stebėjimo plane nurodytas taisykles.

4.5. Gamybos būdas: Specifikacijoje, be kita ko, yra numatyta, kad pieno gavyba bei visi jo perdirbimo etapai turi vykti 4.3 punkte nurodytoje geografinėje vietovėje.

Galvijų, kurių pienas skirtas SKVN „Casatella Trevigiana“ gamybai, maitinimosi racione turi būti ne mažiau kaip 90 % pašarų iš 4.3 punkte apibrėžtos vietovės. Be to, yra draudžiama šerti tokiais paprastai gamybos teritorijoje neaugančiais pašarais: pašariniais runkeliais, citrusiniais ir alyvuogių vaisiais ar jų gamybos atliekomis, sėjamaisiais esparcetais bei lubinais, artišokais, kalafiorais, ropėmis ir pomidorais arba jų gamybos atliekomis.

Kasdieniniame žindančių galvijų maitinimosi racione turi būti nemažiau kaip 60 % sauso pašaro.

Prieš perdirbimą pieno riebumas turi būti didesnis nei 3,2 %. Piene neturi būti konservantų, neleidžiama naudoti pieno su krekenomis ar sergančių galvijų pieno. Pienas ūkiuose turi būti laikomas šaltai. Bet kokiu atveju sūriai turi būti pradėti gaminti po melžimo praėjus ne daugiau kaip 48 valandoms.

Pieną leidžiama pasterizuoti 15–25 sekundžių 70–75 °C temperatūroje. Pieno perdirbimo etapai yra šie: šildymas (koaguliacijos temperatūra 34–40 °C); rūgštinimas (pridedant raugo iš 4.3 punkte numatytos gamybos vietovės); koaguliacija (priklausanti nuo galvijų šliužo fermento — skysto arba miltelių pavidalu — pridėjimo. Pienas surūgsta per 15–40 minučių); pirmasis varškės smulkinimas (varškė smulkinama kryžmai); pertrauka (pertrauka tęsiasi 45–55 minučių, kad nuvarvėtų kuo daugiau išrūgų); antrasis varškės smulkinimas (smulkinama tolygiai, kol gaunami graikiško riešuto dydžio grūdeliai); maišymas, varškės nukošimas ir kaitinimas (kad išvarvėtų visos išrūgos, masė maišoma 7–13 minučių. Paskui nukošiama varškė, o sūris formuojamas cilindrinėse formose su skylėtomis sienelėmis. Formos paliekamos kaitinimo patalpoje tiek, kiek to reikia, priklausomai nuo pasirinkto formos dydžio. Patalpos temperatūra yra 25–40 °C); sūdymas (gali vykti 4–12 °C temperatūroje, naudojant jūros druskos 16–20o laipsnių Baumé tirpalą arba sausą jūros druską paskirstant paviršiuje, arba katile pridėjus 0,8–1,2 % kiekio jūros druskos); brandinimas (4–8 dienas brandinama formose, jas apverčiant ne rečiau kaip kartą per dvi dienas, patalpoje, kurios temperatūra yra 2–8 °C).

SKVN „Casatella Trevigiana“ vartotojui turi būti pateiktas pakuotėje. Kadangi SKVN „Casatella Trevigiana“, kaip minkštasis sūris, yra greitai gendantis ir su juo reikia elgtis ypač rūpestingai, ilgai trunkantis dar neįpakuoto produkto vežimas gali pakenkti organoleptinėms, cheminėms ir fizinėms jo savybėms, ypač neigiamai paveikti brendimo trukmę ir būdą.

Siekiant išsaugoti produktui būdingas kokybines savybes, yra būtina kuo labiau sutrumpinti laikotarpį nuo pagaminimo iki įpakavimo.

Kad būtų išsaugotos produktui būdingos savybės, užtikrintas atsekamumas, kontrolė ir, be viso to, išlaikytos nepakitusios cheminės, fizinės ir organoleptinės SKVN „Casatella Trevigiana“ savybės, pakuojama turi būti taip pat gamybos vietovėje.

4.6. Ryšys su geografine vietove: SKVN „Casatella Trevigiana“ kokybineės savybės labai susijusios su jo gamybos vietove, jo kaimiška bei šeimynine kilme, taip pat su sūrių gamybos technologijų raida bei vietiniais bakterijų štamais, atrinktais gamybos vietoje. Sūrio SKVN „Casatella Trevigiana“ kokybė ir jam būdingos savybės tiesiogiai priklauso nuo vietinės mikrobų floros, esančios piene, taip pat nuo temperatūros ir gamybos trukmės, kurie parenkami pagal rūšis, štamus ir koncentraciją.

Galiausiai neseniai atlikti tyrimai patvirtina, kad skirtingais laikotarpiais atrinktoje vietovės mikrobų floroje randama skirtingų termofilinių streptokokų štamų, kurių savybės ir medžiagų apykaitos veikla daro lemiamą poveikį ne tik fermentacijai, bet ir juslinėms produkto savybėms, kaip, pavyzdžiui, tipiškas lengvai rūgštokas subrandinto sūrio minkštimo skonis. Šios, kaip ir termofilinės pieno rūgšties bakterijos, kurios daugiau atlieka proteolitinę funkciją, užtikrina kazeino degradavimą gaminant molekules ar priešmolekulines medžiagas, kurios nulemia sūrio konsistenciją, brandinimą ir skonį; šių išskirtinių sąlygų neįmanoma sudaryti kitoje, šiai vietovei nepriklausančioje, aplinkoje. Šio ypatingų savybių Treviso sūrio kilmę ir patį jo egzistavimą nulėmė sena pieno produktų gamybos namuose tradicija. Gamybos technologija buvo perduodama žodžiu iš lūpų į lūpas, o sūrio gaminimo būdai buvo labai paprasti. Taigi šio sūrio kilmė — tai Treviso pieno produktų gamybos tradicijos, kurios apibūdinamos kaip „labai senos“ dar nuo 1962 m.

Egzistuoja daugybė rašytinių liudijimų, patvirtinančių, kad „Casatella“ yra kilęs iš Treviso regiono.

4.7. Kontrolės institucija:

Pavadinimas: CSQA Srl Certificazioni Adresas: Via S. Gaetano, 74 — Thiene (VI) Telefonas: (39) 0445 36 60 94 Fax (39) 0445 38 26 72 El. paštas: f.broggiato@csqa.it

Kontrolės institucija atitinka EN 45011 standarte nustatytas sąlygas.

4.8. Ženklinimas etiketėmis: Sūris SKVN „Casatella Trevigiana“ identifikuojamas pagal prekės ženklą, kuris pavaizduotas teksto apačioje. Viršutinėje prekės ženklo dalyje yra pavaizduota balta „C“ raidė apvaliame trijų žalios spalvos atspalvių lauke; apatinėje dalyje — mėlynos spalvos užrašas „Casatella Trevigiana“, kuris užrašytas centre ties viršuje esančiu apskritimu; tekstas yra užrašytas Carleton šriftu, o žodis „Casatella“ yra didesnis nei žodis „Trevigiana“, kuris yra apačioje ir šiek tiek atitrauktas į dešinę santykiu 2:1. Kairėje yra trijų eilučių žalios spalvos užrašas: „Denominazione d'Origine Protetta“ (saugoma kilmės vietos nuoroda).

Nuoroda „Denominazione d'Origine Protetta“ gali būti pakeista trumpiniu „DOP“.

Viršutinės ir apatinės prekės ženklo dalių proporcijos nekeistinos, jos pateiktos pridėtame piešinyje. Konkreti prekės ženklo technika pateikta gamybos specifikacijoje.

Prekės ženklas turi būti ant išorinio apsauginio sūrio apvalkalo, pagaminto iš medžiagų, atitinkančių maisto prekių pakavimą apibrėžiančių teisės aktų nuostatas.

Ant išorinio apvalkalo neturi būti reklaminių arba vartotoją klaidinančių nuorodų.

Prekės ženklas gali būti naudojamas leidiniuose ir reklamose.

Prekės ženklo dydis turi būti proporcingas pakuotės dydžiui pagal šią taisyklę: užrašo „Casatella“ dydis neturi būti mažesnis nei 80 % pakuotės skersmens.

Atsižvelgiant į sūrio rūšį, nėra leistinos jokios nuorodos tiesiogiai ant pačios sūrio formos.

Pakuotę su apibūdintu ženklu ir užrašu naudoti privaloma.

(1) OL L 93, 2006 3 31, p. 12.